“Yób á vógóló, mayi kɔ́bɔ, sí é vógólō bíbúg māyi dzó. 2Ayə́gə́lə́ dáma á sōége anə́ mvəŋ, bibúg byámā bí twé anə́ ébúa, anə́ ófob wâsoe á miǹtəgán bílɔ́g ai bikóá bí mvəŋ á óbud. 3Amú mayi lóē dzwé Ǹtondôbə, mína ngəmə́ŋán Zambá wāān. 4A nə Akóm, esíé dzíé é nə ǹtud, amú məzěn móé mə́sə̄ mə́ nə̄ tə́tə̄lə́, a nə Zambá afidí, təge ai ǹkɔ́d, a nə sósōó ai tə́tə̄lə́. 5Ébá yā á ngábyé təge ai atɔ́n bə́ ngáman bɔli bɔ́ bə́bēn, bə́ ńtɔ̄á ḿmīé bod ó nə́ miǹnǎl ai miǹkɔ́d. 6Yə é dzóm myādúgan Ǹtondôbə dzílī ? Ǎyɔŋ mə́kúd ai zəzə̌ bod dí. Sə ésīá wāān yǎ á ngábyé mínā, a komó mínā, a və́ə́ mína enyiŋ a ? 7Tsogó tə́ mə́lú yā á mvús, míḿbú yā ókōbá, sílígī ésōá á yə́gələ wa, mvindí bǒd yā áyɔŋ dóe é kad wa: 8eyɔŋ Mədaŋ Yóbo a ngákab məyɔŋ elíg, éyɔŋ a ngákab bɔ́n bə́ bod ngab ngab, a ngátsíg bəǹnyiě yā məyɔŋ ábím táŋ bɔ̄n bə́ Zāmbá bə́ ngábə́. 9Vədá ngab Ǹtondôbə e nə ayɔŋ díé, Yákɔb énye a ngábɔ ngab elíg dzīé. 10A ngátóban ai ayɔŋ díé á ńkōd ńnam, a ngákálā dɔ́ á məfan mə́ ózóm yā mə́ nə́ məsis, a ngáfólō dɔ́ a baala dɔ̄ anə́ ngɛl dís díé. 11Anə́ ḿból ndoe yanɔ́ni dumbá díé, á yāyali bɔ́n bóé á yób e yáí məfǎb móé é nɔŋɔ́ bɔ̄ e ḿbə̄gə́ bɔ̄ á məfǎb móé. 12Ǹtondôbə etám énye a ngáwúlu ai dɔ́, təge ai ńnə́ŋ zambá á ngábə́ ai nyé.